
 ΤΜΗΜΑ ΔΗΜΟΣΙΩΝ ΣΧΕΣΕΩΝ

& ΕΠΙΚΟΙΝΩΝΙΑΣ 
Δελτία Τύπου
Πολιτιστικό Έτος 2024
Ο Μεγάλος Περίπατος του Πέτρου
Λευκωσία, 10 Μαΐου 2024
ΟΙ ΑΝΤΙ-ΔΡΩΝΤΕΣ ΤΙΜΗΣΑΝ ΤΗ ΜΝΗΜΗ ΤΗΣ ΑΛΚΗΣ ΖΕΗ ΣΤΗΝ ΑΘΗΝΑ
Η Θεατρική Ομάδα Αντι-Δρώντες ανέβασε με μεγάλη επιτυχία στο Ίδρυμα «Μιχάλης Κακογιάννης» το εμβληματικό έργο της Άλκης Ζέη «Ο Μεγάλος Περίπατος του Πέτρου», στο πλαίσιο της συμπλήρωσης εκατό χρόνων από τη γέννηση της συγγραφέως, σε Δραματική Προσαρμογή και Σκηνοθεσία του Βασίλη Π. Χατζηστυλλή. Η παράσταση, η οποία διακρίθηκε στο 35ο Φεστιβάλ Ερασιτεχνικού Θεάτρου του Θεατρικού Οργανισμού Κύπρου, αποσπώντας δύο τιμητικά βραβεία, πραγματοποιήθηκε την Τρίτη 30 Απριλίου 2024, σε συνεργασία με το Σπίτι της Κύπρου στην Αθήνα και το Ίδρυμα «Μιχάλης Κακογιάννης», στο πλαίσιο και της συμπλήρωσης δέκα χρόνων από την ίδρυση της Θεατρικής Ομάδας Αντι-Δρώντες. 

Σε ένα κατάμεστο θέατρο, το κοινό της Ελλάδας καταχειροκρότησε με μεγάλη συγκίνηση και ενθουσιασμό την εν λόγω παράσταση, την οποία και προσέλαβε ως αναπόσπαστο μέρος της ιστορίας και της ταυτότητάς του. Στην παράσταση παρευρέθηκε ο Διευθυντής του Σπιτιού της Κύπρου, κύριος Διομήδης Νικήτα, καθώς και η κόρη της Άλκης Ζέη, κυρία Ειρήνη Σεβαστίκογλου, η οποία παρέλαβε από τους Αντι-Δρώντες, εμφανώς συγκινημένη, τιμητική πλακέτα προς τιμή της μητέρας της, για τη συνολική προσφορά της στα ελληνικά γράμματα και στον ελληνικό πολιτισμό. Τόσο ο κύριος Νικήτα, όσο και η κυρία Σεβαστίκογλου μαζί με το ελληνικό και κυπριακό κοινό, έδωσαν τα θερμά συγχαρητήριά τους, σε όλους τους συντελεστές για την εξαιρετική δουλειά τους και τη συναισθηματικά φορτισμένη παράστασή τους, τη γεμάτη με πολύτιμα και διαχρονικά μηνύματα. 
Η παράσταση ανέβηκε με τη στήριξη του Τμήματος Σύγχρονου Πολιτισμού του Υφυπουργείου Πολιτισμού της Κυπριακής Δημοκρατίας. 

